PRIJEDLOG

Na temelju članka 78. Zakona o komunalnom gospodarstvu (NN 68/18) i članka 31 Statuta Općina Orebić (Sl. gl. 02/13, 03/18, 08/18 – pročišćeni tekst) općinsko Vijeće općine Orebić, na svojoj \_\_\_\_ sjednici održanoj \_\_\_ 2019. donijelo je

O D L U K U

o komunalnom doprinosu

Članak 1.

Ovom odlukom uređuju se:

* Visina komunalnog doprinosa
* Područja zona za plaćanje komunalnog doprinosa
* Jedinična vrijednost komunalnog doprinosa utvrđena po m3 građevine za pojedine zone
* Način i rokovi plaćanja komunalnog doprinosa
* Uvjeti i razlozi zbog kojih se u pojedinačnim slučajevima može odobriti djelomično ili potpuno oslobađanje od plaćanja komunalnog doprinosa.

Članak 2.

Komunalni doprinos je novčano javno davanje koje se plaća za korištenje komunalne infrastrukture na području općine Orebić i položajne pogodnosti građevinskog zemljišta u naselju prilikom građenja i ozakonjenja građevine, ako Zakon o komunalnom gospodarstvu ne propisuje drukčije.

Komunalni doprinos je prihod proračuna općine Orebić koji se koristi samo za financiranje građenja i održavanja komunalne infrastrukture.

Članak 3.

Komunalni doprinos plaća vlasnik zemljišta na kojem se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa.

Ako je građevna čestica na kojoj se gradi ili ozakonjuje građevina u suvlasništvu ili ima više investitora, suvlasnici plaćaju doprinos razmjerno suvlasničkom dijelu, a suinvestitori u jednakim dijelovima, osim ako se ovjerenom zajedničkom izjavom ne izjasne drugačije.

Općina Orebić ne plaća komunalni doprinos kada je investitor gradnje na svom zemljištu.

Članak 4.

Komunalni doprinos za zgrade obračunava se množenjem obujma zgrade koja se gradi ili je izgrađena, izraženog u m3 s jediničnom vrijednošću komunalnog doprinosa u zoni u kojoj se zgrada gradi ili je izgrađena.

Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija se visina mijenja, obračunava se množenjem tlocrtne površine građevine koja se gradi ili je izgrađena izražene u m2 s jediničnom vrijednošću komunalnog doprinosa u zoni u kojoj se građevina gradi ili je izgrađena.

Posebnim pravilnikom Ministar detaljnije propisuje način utvrđivanja obujma i površine građevine u svrhu obračuna komunalnog doprinosa.

Članak 5.

Ako se postojeća zgrada uklanja zbog građenja nove zgrade ili kad se postojeća zgrada dograđuje ili nadograđuje, komunalni se doprinos obračunava na razliku obujma zgrade u odnosu na prijašnji obujam.

Ako je obujam zgrade koja se gradi manji ili jednak obujmu postojeće zgrade koja se uklanja, ne plaća se komunalni doprinos, o čemu nadležno tijelo donosi rješenje kojim se utvrđuje da ne postoji obveza plaćanja komunalnog doprinosa.

Odredbe ovog članka na odgovarajući način se primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjenje građevine.

Članak 6.

Zone se određuju s obzirom na uređenost i opremljenost zone komunalnom infrastrukturom i položaj područja zone i to kako slijedi:

ZONA I: naselja Orebić

ZONA II: naselja Lovište, Viganj, Kučište, Podgorje, Stanković, Mokalo, Trstenik

ZONA III: naselja Postup, Podobuče, Borje, Crkvice, Dingač, Velika Prapratna

ZONA IV: naselja Kuna, Pijavičino, Potomje, Oskorušno, Donja Banda, Nakovanj.

Članak 7.

Utvrđuje se jedinična vrijednost komunalnog doprinos kako slijedi:

|  |  |  |  |  |
| --- | --- | --- | --- | --- |
|  | ZONA I | ZONA II | ZONA III | ZONA IV |
| JAVNE POVRŠINE (kn/m2) | 10,00 | 5,00 | 5,00 | 2,50 |
| NERAZVRSTANE CESTE (kn/m2) | 15,00 | 15,00 | 10,00 | 5,00 |
| JAVNA RASVJETA (kn/m2) | 15,00 | 15,00 | 10,00 | 5,00 |
| GROBLJA (kn/m2) | 10,00 | 5,00 | 5,00 | 2,50 |
| UKUPNO | 50,00 | 40,00 | 30,00 | 15,00 |

Komunalni doprinos obveznik plaća jednokratno na poslovni račun Općine, temeljem rješenja koje donosi Jedinstveni upravni odjel, u roku od 15 dana od dana izvršnosti rješenja. Potvrdu o uplaćenom komunalnom doprinosu izdaje Jedinstveni upravni odjel.

Na temelju pismenog zahtjeva obveznika može se odobriti obročno plaćanje uz uvjet da je podmirio sva dospjela dugovanja prema općini Orebić.

Rok obročne otplate ne može biti duži od 6 mjeseci, s tim da iznos prvog obroka ne može biti manji od 50% od utvrđenog iznosa, a isplaćuje se u roku od 15 dana. Preostali iznos isplaćuje se u jednakim mjesečnim obrocima.

Članak 8.

Komunalni doprinos ne plaća se za građenje i ozakonjenje:

* komunalne infrastrukture i vatrogasnih domova
* vojnih građevina
* prometne, vodne, komunikacijske i elektroničke komunikacijske infrastrukture
* nadzemnih i podzemnih produktovoda i vodova
* sportskih i dječjih igrališta
* ograda, zidova i potpornih zidova
* parkirališta, staza, cesta, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahvata u prostoru postojeće građevine ili na postojećoj građevini, koji su namijenjeni uporabi te građevine
* spomenika.

Članak 9.

Općinsko vijeće odnosno načelnik, ovisno o iznosu o kojem, prema posebnom zakonu može samostalno raspolagati, može osloboditi u potpunosti ili djelomično obveze plaćanja komunalnog doprinosa slijedeće investitore:

* investitore kad su to javne ustanove ili trgovačka društva u vlasništvu ili suvlasništvu općine Orebić, Županije i Republike Hrvatske, a kada grade objekte od javnog interesa (sport, kultura, školstvo, zdravstvo, socijalna skrb ili humanitarna djelatnost)
* investitore koji grade gospodarske objekte izvan građevinskog područja, a koji mogu osigurati priključak na javnoprometnu površinu i sami financiraju izgradnju komunalne i ostale infrastrukture do svog objekta uz suglasnost Općine.

Članak 10.

Fizičke osobe koje imaju prebivalište na području Općine Orebić najmanje posljednjih 5 godina i ako su registrirane kao obveznici poreza na dohodak u Poreznoj upravi u Korčuli, imaju pravo na djelomično oslobađanje od plaćanja komunalnog doprinosa u visini od 50% obračunate vrijednosti ukoliko gradi, dograđuje, nadograđuje ili ozakonjuje postojeću građevinu do 400 m2, stambene namjene.

Hrvatski ratni vojni invalidi i hrvatski branitelji iz Domovinskog rata, na temelju pisanog zahtjeva i dostavljenih dokaza o pravima na koja se pozivaju, imaju pravo na djelomično oslobađanje od plaćanja komunalnog doprinosa u visini od 80% obračunate vrijednosti ukoliko gradi, dograđuje, nadograđuje ili ozakonjuje postojeću građevinu do 400 m2, stambene namjene.

Članak 11.

U slučaju potpunog ili djelomičnog oslobađanja od obveze plaćanja komunalnog doprinosa, sredstva potrebna za izgradnju i održavanje komunalne infrastrukture osigurat će se u proračunu Općine iz poreznih prihoda.

Članak 12.

Rješenje o komunalnom doprinosu, na temelju ove Odluke, donosi Jedinstveni upravni odjel u postupku pokrenutom:

* po službenoj dužnosti ( u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju, odnosno koja je na snazi na dan donošenja rješenja o komunalnom doprinosu ako se radi o građevini koja se prema Zakonu o gradnji može graditi bez građevinske dozvole)
* po zahtjevu stranke (u skladu s Odlukom o komunalnom doprinosu koja je na snazi u vrijeme podnošenja zahtjeva stranke za donošenje rješenja).

Članak 13.

Rješenje o komunalnom doprinosu sadržava:

* podatke o obvezniku plaćanja komunalnog doprinosa
* iznos sredstava komunalnog doprinosa koji je obveznik dužan platiti
* obvezu, način i rokove plaćanja komunalnog doprinosa i
* prikaz načina obračuna komunalnog doprinosa za građevinu za koja se gradi ili je izgrađena, s iskazom obujma, odnosno površine građevine i jedinične vrijednosti komunalnog doprinosa.

Rješenje o komunalnom doprinosu koje nema sadržaj propisan prethodnim stavkom ovog članka, ništetno je.

Članak 14.

Rješenje o komunalnom doprinosu donosi se i ovršava u postupku i na način propisan Općim poreznim zakonom ako Zakonom o komunalnom gospodarstvu nije propisano drukčije.

Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja te rješenja o obustavi postupka, može se izjaviti žalba o kojoj odlučuje upravno tijelo Županije nadležno za komunalno gospodarstvo.

Članak 15.

Rješenje o komunalnom doprinosu donosi se po pravomoćnosti građevinske dozvole, odnosno rješenja o izvedenom stanju, a u slučaju građenja građevina koje se prema posebnom propisu grade bez građevinske dozvole nakon prijave početka gradnje ili nakon početka gradnje.

Iznimno od prethodnog stavka rješenje o komunalnom doprinosu za skladište i građevinu namijenjenu za proizvodnju donosi se po pravomoćnosti uporabne dozvole, odnosno nakon što se građevina te namjene počela koristiti ako se koristi bez uporabne dozvole.

Uporabna dozvola za skladište ili građevinu namijenjenu za proizvodnju mora biti dostavljena Jedinstvenom upravnom odjelu općine Orebić.

Članak 16.

Ako je izmijenjena građevinska dozvola, drugi akt za građenje ili glavni projekt na način koji utječe na obračun komunalnog doprinosa, Jedinstveni upravni odjel po službenoj dužnosti ili na zahtjev obveznika komunalnog doprinosa ili investitora izmijenit će ovršno odnosno pravomoćno rješenje o komunalnom doprinosu.

Rješenjem o izmjeni rješenja o komunalnom doprinosu iz prethodnog stavka obračunat će se komunalni doprinos prema izmjeni te odrediti plaćanje ili povrat razlike prema Odluci o komunalnom doprinosu, prema kojoj je rješenje o komunalnom doprinosu doneseno.

U slučaju povrata iz prethodnog stavka obveznik odnosno investitor nema pravo na kamate.

Članak 17.

Jedinstveni upravni odjel poništit će po zahtjevu obveznika ili investitora, ovršno odnosno pravomoćno rješenje o komunalnom doprinosu, ako je građevinska dozvola odnosno drugi akt za građenje oglašen ništavim ili je poništen bez zahtjeva ili suglasnosti investitora.

Rješenjem o poništenju rješenja o komunalnog doprinosu iz prethodnog stavka odredit će se i povrat uplaćenog komunalnog doprinosa u roku koji ne može biti dulji od dvije godine od dana izvršnosti rješenja.

U slučaju povrata iz prethodnog stavka obveznik odnosno investitor nema pravo na kamate od dana uplate komunalnog doprinosa do dana određenog rješenjem za povrat doprinosa.

Članak 18.

Komunalni doprinos plaćen za građenje građevina na temelju građevinske dozvole, odnosno drugog akta za građenje koji je prestao vrijediti jer građenje nije započeto ili koji je poništen na zahtjev ili uz suglasnost investitora, Jedinstveni upravni odjel uračunati će tako plaćen komunalni doprinos kao plaćeni dio komunalnog doprinosa na istom ili drugom zemljištu na području općine Orebić ako to zatraži obveznik komunalnog doprinosa ili investitor.

Obveznik komunalnog doprinosa odnosno investitor nema pravo na kamate za uplaćeni iznos niti na kamatu za iznos koji se uračunava kao plaćeni dio komunalnog doprinosa iz prethodnog stavka.

Članak 19.

Stupanjem na snagu ove Odluke prestaje vrijediti Odluka o komunalnom doprinosu Općine Orebić (Sl. gl. 03/04, 04/06, 07/09).

Članak 20.

Ova Odluka stupa na snagu osmog dana od dana objave u Službenom glasniku općine Orebić.

Klasa:

Urbroj:2138/03-03-19-01

Orebić,\_\_\_\_\_\_\_ 2019.

 Predsjednik Vijeća

 Mario Vekić